Kliniek gesluit weens klipgooieryArgieffoto: ANA Die Kaapse stadsraad sê hy is Dinsdag verplig om sy kliniek in Wallacedene te sluit weens onrus in die gebied. “Die bestuurder se kantoor is met klippe bestook en die inrigting moes sluit nadat alle noodgevalle geassesseer is om personeellede en pasiënte se veiligheid te verseker,” het JP Smith, burgemeesterskomiteelid vir veiligheid, gesê. Pasiënte is na ander klinieke verwys en getraumatiseerde personeellede kon berading kry, sê hy. “Die stadsraad veroordeel gewelddadige aanvalle op ons geriewe en werknemers op die sterkste moontlike wyse,” sê Smith. “Dit is ook ŉ aanval op ons kwesbaarste inwoners, diegene wat siek en ongesteld is,” Wallacedene is ŉ township in Kaapstad se noordelike stadsgebied Kraaifontein en bestaan uit informele nedersettings sowel as laekostebehuising.